Sidste tyske ubåd i dansk farvand

Det nye ubådsfund er stort for Gert Normann Andersen, for han har én gang troet, at han havde fundet netop den tyske ubåd, han nu er sikker på at have fundet.

- Vi troede, at vi havde fundet den for flere år siden, men det viste sig at være en engelsk ubåd, som var forlist 140 kilometer længere væk. Ingen havde regnet med at finde den så tæt på land, fortæller Gert Normann Andersen.

Læs også : Erhvervsdykkeren på vragjagt: Det har aldrig sagt mig noget at lede efter guld og sølvskatte

Ubåden er den sidste kendte tyske ubåd fra verdenskrigene, der ligger i dansk farvand, fortæller Gert Normann Andersen.

- Den hedder UC-30, og det er en minelæggerubåd. Og det gør, at det faktisk er en meget sprængfarlig ubåd, der ligger med 18 skarpladte miner og seks torpedoer, siger han.

På en patrulje til Irland fik UC-30 motorproblemer og vendte hjem med alle miner og flere torpedoer ombord. Ud fra den jyske vestkyst stødte den på en britisk mine og gik ned den 21. april 1917. Hele besætningen på 27 mand omkom.